钦定古今图书集成/理学汇编/学行典/第268卷 > 张壆
## 钦定古今图书集成/理学汇编/学行典/第268卷 > 张壆

按《宋史隐逸传》：“张壆，字子厚，常州人。登进士甲科，以
无他兄弟，独养其亲，不忍斯须去左右。亲友彊之仕，
乃调青溪主簿，亦不之官。闭户读书四十年，手校数
万卷，无一字舛。穷经著书，至夜分不寐。元丰中，近臣
荐其高行，至于元祐，大臣复荐之，起教授颍州，辞不
就。于是孙觉、胡宗愈、范祖禹交章言曰：‘壆且死草莱，
后世必以为朝廷失士’。”苏轼言之尤切。诏拜秘书省
校书郎，敕郡县致礼敦遣，竟不出。壆孝弟修于家，忠
信行于友，声名闻于人。蹈中守常，从容不迫，为当时
名流所慕，以不造门为耻。崇宁四年卒。明年，诏以壆
隐德丘园，声闻显著，赐谥曰正素先生。